text: Vaks vægter stopper vase-tyv i Sønderborg
  03 december 2013 kl. 06.05
  En vaks vægter satte i nat en stopper for en tyv, der havde stjålet vaser ved et indbrud i Kop og Kande i Sønderborg.
  Vægteren slog alarm til Syd- og Sønderjyllands Politi kl. 3,30, da han opdagede, at der var ubudne gæster i forretningen i Perlegade i Sønderborg.
  Da politiet kort efter var på pletten, havde tyven taget flugten - men han blev indhentet og anholdt efter fire minutter.
  Indbrudstyven havde stadig et par vaser fra Kop og Kandes lager på sig, da han blev pågrebet af vægteren. Tyven viste sig at være en 39-årig mand fra Sønderborg.
  Syd og Sønderjyllands Politi roser vægteren for hans indsat.
  - Takket være vægteren fik vi slået en klo i tyven og dermed stoppet hans 
  utidige indsamling af julegaver, siger vagtchef Bjørn Pedersen til TV SYD.
  